Papersnake/gushiwen huggingface dataset:
贺新郎 贺李丹壑京闱秋捷
陈维崧（清代）

年少真英发。是当年、茶陵相器，邺侯仙骨。喷沫骄嘶矜宠甚，所邺全无空阔。

喜历块、过都一抹。商隐曾誇衮师好，学参军、祇解翻苍鹘。

谁似尔，最轩豁。

讵关家世高门阀。羡便便、艺林经笥，嶒嵘突兀。昨夜月娥临桂殿，笑倚冰轮蟾窟。

正付与、天香时节。来岁杏园花倍好，捲东风、十里珠帘揭。

争看汝，绣袍缬。
邯郸道中怀古
文冲（清代）

霸国山河落照余，邯郸城外又停车。也知富贵终抛枕，未可穷愁始著书。

宫阙何年消甲盾，风云几代废耕锄。真嫌酒薄难成醉，那有间情吊望诸。
临江仙
许庭（唐代）

不见陶家门外柳，柴扉一径遥通。闭门终日掩清风。感君高节，绿荫向人浓。

篱落萧疏鸡犬静，日长飞絮濛濛。先生一醉万缘空。经时高卧，不到翠阴中。
句
孙甫（宋代）

衰病自怜无酒趣，尘容犹赖有诗情。
诏赦至感而有诗
聂守真（宋代）

乾坤杀气正沉沉，又听燕台降德音。
万口尽传新诏好，累朝谁德旧恩深。
分茅裂土将军志，问舍求田父老心。
丽正立班犹昨日，小臣无语泪沾襟。
四月十三日度鄱阳湖
杨万里（宋代）

泊舟番君湖，风雨至夜半。
求济敢自必，苟安固所愿。
孤愁知无益，暂忍复永叹。
夜久忽自睡，倦极不知且。
舟人呼我起，顺风不容缓。
半篙已湖心，一叶恰镜面。
仰见云衣开，侧视帆腹满。
天如琉璃锺，下覆水晶碗。
波光金汁泻，日影银柱贯。
康山杯中蛭，庐阜帆前幔。
豁然地无蒂，渺若海不岸。
是身若虚空，御气游汗漫。
初忧触危涛，不意拾奇观。
近岁六暄凉，此水三往返。
未涉每不宁，既济辄复玩。
游倦当自归，非为猿鹤怨。
和姚燮喜潘丈迟归二章 其二
潘德舆（清代）

挥麈论诗句，盱衡二百年。古人日云远，馀子尽堪怜。

银汉自高朗，浊河空变迁。眼中望吾子，离思满云天。
杂咏一百首·景监
刘克庄（宋代）

但见颛朝久，谁知媚灶勤。
纷纷由嬖进，非特一商君。
青县
马世俊（明代）

曲岸少人烟，斜阳下远天。千帆同挂月，小邑喜迎船。

风吼停桡夕，霜飞击柝边。南来渐有客，乡语自相怜。
戏答棕笋
李彭（宋代）

髯翁落落缘坡竹，肥如瓠壶书满腹。好客勤炊烛代薪，中厨羹满仍脍玉。

春风渺渺生微澜，欲向吴江把钓竿。引帆伐鼓阅三岁，候雁不来衣带宽。

阿蛮虎子能哮吼，千满扫除似无帚。却甘杞菊侵我畦，固穷不障谈天口。

剩誇棕笋馋生津，章就旁搜不厌频。锦绷娇儿直欲避，紫驼危峰何足陈。

出为小草居远志，藜藿盘中长此味。客来不废董娇娆，安用凋胡见真意。

年来我亦食无鱼，莫遣此老专怀羭。时时酒浇茶苯尊，乱我玄稿俱扶疏。
点绛唇 题授衣读书稻田隅图
厉鹗（清代）

片雨斜阳，柳阴濯足看行水。世间良计，识字耕夫耳。

风约云萍，又向芜城会。推书起。酒阑无味，为我言田意。
吴李坚甫中舍
文同（宋代）

往年曾忆过长安，短纸书名诣门下。
君时延我坐终日，洒扫东轩留看画。
横图巨轴不知数，但见匣中时一把。
甲犹未意乙复作，门类著番开满架。
使人叹羡不能已，只恨有门归隔夜。
归来兀坐想精绝，念此荣观若为谢。
就中寒林两大幅，此物世间谁敢价。
倏然一别十五载，常向人前盛夸诧。
因君奉使临敝邑，见先问此余不暇。
君能为我再讲说，座上不容不俗话。
如君所蓄更谁有，有亦未能无笑骂。
况君累世尽清职，摹本敢来前弄诈。
君今还省正擢用，异日须求作邻舍。
峨巾曳屦日相谒，更欲重烦开几帊。
待寻前辈用心处，款由应须频假借。
每厨阅讫当便还，不敢奉欺言羽化。
齐山亭
梁有年（明代）

亭倚高山山与齐，寄身天地此攀跻。云边野树迷晴色，夜半天鸡促晓啼。

舍矢犹馀当午兴，挥毫急记下车题。夕阳骑散方音寂，一榻梨花傍雪栖。
红药当阶翻
程珌（宋代）

禁近烟光润，阶平日影暄。
黄麻方草罢，红药正花翻。
蒨色浮春动，清阴匝午繁。
心倾青琐客，香满紫微垣。
漏永文书静，天低雨露温。
人言有神仙，早晚拜晚恩。
松屋
释文珦（宋代）

试问青松若个栽，僧门只向树边开。
月明定有仙人过，露滴频闻野鹤回。
千岁老根成虎魄，几寻枯干裹莓苔。
住来自得清虚味，不管流光白发催。
偈颂六十五首
释普济（宋代）

霏霏梅雨洒危层，五月山房冷似冰。
莫谓乾坤乖大信，未明心地是炎蒸。
乙丑春旱至四月十六夜雨
陈宓（宋代）

说梅津潄不濡唇，秧稻堪惊陌上人。
昨夜天公一翻手，苍生百万面生春。
减字木兰花（贻亢之）
吴则礼（宋代）

淮山清夜。镜面平铺纤月挂。端是生还。同倚西风十二栏。

休论往事。投老相逢真梦寐。两鬓疏疏。好在松江一尺鲈。
希颜见寄二绝和韵
陈文蔚（宋代）

海棠带雨浅深红，共甜闲亭拂面风。
识得春光随处乐，鬓丝谁管已成翁。
读书堂五首 其三
叶子强（宋代）

小山后丛桂，方池前止水。泠然堂中人，枯槁祇中尔。

平生不止堂，来此真止矣。今辰忽开尊，叵料真未止。

瓶罍本非二，无罄亦无耻。卷尊佩君言，慕之戴星起。
次韵翁士特相招居武夷
李纲（宋代）

武夷山色翠崔嵬，应笑梁溪又到来。脱网弱鳞初纵逸，伤弓倦翮尚惊猜。

閒中陶写资诗句，愁里销除赖酒杯。谁道川途废光景，无根树子不妨栽。
贫甚自励
陆游（宋代）

忍病停朝药，捐书省夜灯。
都门下第客，山寺退居僧。
天每临幽隐，人何与废兴？能轻马千驷，肯慕稷三升！
依韵奉和判府经略司徒侍中上巳晚游九曲池诗
强至（宋代）

地势盘纡巧凿开，当年匠意亦多才。
池名不逐唐宫废，岸折犹多蜀阪来。
水落有时逢旧石，草深无处觅遗台。
行春丞相寻陈迹，往事空嗟浩劫灰。
题苏武握节图 其二
郑真（明代）

草冻沙干又乳羝，天寒大窖雪成围。节毛落尽空头白，忍死边廷未得归。
寓居春晚花卉蔬果盛敷荣欣然有作八首 其三
曾习经（清代）

年年修竹报平安，置闰犹馀四月寒。莫怪姗姗称倾国，来迟偏是牡丹栏。
五月七日见卖瓠者
梅尧臣（宋代）

老圃夺天时，马通为煦妪。
四月彼种瓜，五月此卖瓠。
阳陂与粪壤，功力且异趣。
瓜迟瓠何早，岂不同雨露。
速利乃在人，争先无晚暮。
题明发所画访戴图渠自有诗
晁说之（宋代）

扁舟雪夜兴，千载风流存。
诗画能幽绝，不似诸王孙。
兴多却易尽，一世复何待。
伧父莫骂予，犹且不见戴。
石帆山下
陆游（宋代）

久矣移家住鹿门，偶然信脚到桃源。
尚嫌名挂东林社，那问尘生北海樽。
才尽极知诗草草，睡多常觉气昏昏。
旧闻福地多灵药，安得高人与细论？
隔浦莲近拍
翁元龙（宋代）

街檐插缀翠柳。憔悴清明后。泪腊堆香径，一夜海棠中酒。枝上酸似豆。莺声骤。恨软弹筝手。
揾眉袖。嘶总过尽平燕，绿衬飞绣。沈红入水，渐做小莲离藕，亭冷沈香梦似旧。花瘦。欲留春住时候。
友芳园杂咏为吕心文作二十五首 其十六 桃李园
欧大任（明代）

金城树成锦，青绮花如练。河阳解归人，夜夜春园宴。
信州回车馆中作二首
王安石（宋代）

山木漂摇卧弋阳，因思太白夜淋浪。
西窗一榻芭蕉雨，复似当时水绕床。
横浦渔舟
邓伯凯（明代）

绿水周遭岛屿孤，扁舟云集晓相呼。潮头起抹才收网，雨脚离山又晒罛。

纳税经年粮颇足，得钱竟日酒频沽。今承优诏归来晚，蓑笠何妨作钓徒。
舟中
陶孚尹（清代）

乌衣剪剪柳毵毵，陌上谁家赋采蓝？我在木兰船里住，梦魂依约到江南。
急雨
韩淲（宋代）

淫淫夏暑雨，小民惟曰怨。连朝浸田塍，一夜倒河堰。

寻常已食麦，积久况少饭。钱币易低昂，亦合利商贩。
同陈子长夜饮即席作歌
吴兆骞（清代）

豪气君未除，长啸轻远游。虽为辽海客，不识边城愁。

青丝玉壶银凿落，中宵坐我碧油幕。海风吹天星动摇，边色横烟月澄廓。

倚笛频惊出塞声，衔怀尚拟华年乐。黄龙东望沙茫茫，黑林树色参天长。

此行应痛永垂别，他时相忆徒慨慷。爱君且复饮君酒，庭树摇摇挂珠斗。

梦去难攀鹤市花，醉来聊折龙城柳。眼中万事尽飘蓬，尔我安能日携手。

故园何处五湖滨，难后逢君意转亲。谁怜玄菟城头月，泣尽黄公垆畔人。
四月十三日池上饮
晁公溯（宋代）

圆荷受白露，可爱池上凉。
相将携筇来，羽衣飒飘扬。
停觞待明月，少焉出西方。
澄波照河汉，俯仰清茫茫。
悠然望高天，邀月入我觞。
肺肝聊一洗，吸此空中光。
微风吹芙蕖，杂以草木香。
岂复知有暑，踏冰挟飞霜。
乐哉且勿归，况乃夜未央。
自疑非人间，今夕不可忘。
赠举书记归云丘
范成大（宋代）

一枕清风四十霜，孤生无处话凄凉。
相看只有庞眉客，还在云丘旧草堂。
越州城外山水
凌义渠（明代）

爱说越中游，兹游谓未足。何缘登历遍，止从近郊瞩。

有意发其光，接之以冥穆。到眼了无倪，浓淡不相属。

径过寘莫问，关我神明俗。背客退而寻，魂情如再续。

譬若涉异书，一字味徐触。髣髴共高士，无言容止肃。

岂必际秋冬，有怀始伤独。颇悟晋人云，周玩不在目。

岫势未全殊，湖光看旋洑。亭台饾其间，一一缀明淑。

拟将西湖较，霜旦与晴旭。同异且莫分，永依山水福。
菊花吟
金朋说（宋代）

金葩玉蕊破寒霜，北径东篱艳吐芳。
自惜强腰翁去后，几人能共对重阳。
赋清映阁
邓深（宋代）

数椽茅屋小桥头，地段无多景自幽。
为爱平池三尺水，最宜明月一轮秋。
静留人影摇歌扇，轻动风涟下钓钩。
相去幽居无十步，不论时节恣来游。
渡河北
王褒(南北)（南北朝）

秋风吹木叶，还似洞庭波。
常山临代郡，亭障绕黄河。
心悲异方乐，肠断陇头歌。
薄暮临征马，失道北山阿。
汉江
杜牧（唐代）

溶溶漾漾白鸥飞，绿净春深好染衣。
南去北来人自老，夕阳长送钓船归。
书绅二法辞
晁迥（宋代）

心如常满杯，所以明知足。心似不燃火，所以明无欲。

二法可行持，书绅聊自勖。
早春霁后发头陀寺寄院中
李涉（唐代）

红楼金刹倚晴冈，雨雪初收望汉阳。

草檄可中能有暇，迎春一醉也无妨。
献薛仆射
秦系（唐代）

由来那敢议轻肥，散发行歌自采薇。逋客未能忘野兴，

辟书翻遣脱荷衣。家中匹妇空相笑，池上群鸥尽欲飞。

更乞大贤容小隐，益看愚谷有光辉。
暇日出癸水门眺望 其一
屈大均（明代）

雌雄双石笋，竞秀出城中。一洞峰峰入，千泉树树通。

水花纷似雾，山响不因风。胜日幽探去，无人识玉骢。
寒食相将诸子游翟得园十诗
杨万里（宋代）

鹿葱旧种菊新栽，幽径深行忘却回。
忽有野香寻不得，兰於石背一花閞。
重阳明日得也字
方梓（宋代）

主人有黄花，留客香满斝。日饮岂丝乎，市眠惭白也。

依稀听雨床，愁绝系阶马。此会良独难，幽怀还重写。
看梅绝句
陆游（宋代）

梅花树下黄茆丘，古人尚能爱花不？月淡烟深听牧笛，死生常事不须愁。
十六日 其二
韩淲（宋代）

寒水浮沙急，昏烟拥树深。茅茨得幽隐，藜杖失荒寻。

地暖疏梅发，篱虚败叶侵。终风惊达夜，未雪苦多阴。
喜马少保致政
夏竦（宋代）

世机无路恼天真，心地逍遥万象新。
久戍金河归塞客，却浮鲸海到家人。
静封药灶移文火，间看花阴上舞茵。
应笑公侯方内热，六街奔走利名尘。
颂古九首
释了演（宋代）

沩山得体，仰山得用。
体用俱全，梦中说梦。
孙莘老挽词四首
秦观（宋代）

青春芸阁妙文词，进读金华鬓若丝。
转守七州多异政，奉常处处有房祠。
后汉门。周都妻
周昙（唐代）

绿水双鸳一已沈，皇天更欲配何禽。

不将血涕随霜刃，谁见朱殷未死心。
发陜城
郑岳（明代）

长安古都会，弭节暂盘桓。群公日惠顾，樽俎接清欢。

如何别此去，遥遥赴皋兰。维时秋已分，日夕风露寒。

清霜肃原野，草树渐摧残。玄蝉噤其声，蟋蟀鸣夜阑。

客子感时序，悽然怀永叹。回望双阙遥，迢递层汉间。

清光劳梦寐，行役何时还。
夔门驿
汪元量（宋代）

宿酲未解据胡床，亭午披衣望麝香。
三峡夜来天似水，百蛮秋后月如霜。
洲前橘柚垂垂实，石上藤萝细细长。
又欲拿舟过滟澦，黄牛白狗接高唐。
暮云亭谒青莲先生祠
赵公豫（宋代）

学士风流不可名，暮云犹著古贤声。衣冠渺渺成黄土，松柏贤贤散紫英。

几见骑鲸寻皓月，当年披锦酌飞觥。遥遥岁序还思敬，祠宇重光俎豆情。
过桃川宫
郭昂（宋代）

桃花流水五云间，咫尺仙凡隔往还。白鹤不来华表在，翠鸾飞去玉箫閒。

战尘满眼何时了，云驾无由得暂攀。六载苦辛谁与问，瘴烟空染鬓毛斑。
遣兴
陆游（宋代）

久矣微官绊此身，柴车归老亦逢辰。
阮咸卧摘孤风在，白堕闲倾一笑新。
万里驰驱曾远戍，六朝涵养忝遗民。
清闲即是桃源境，常笑渊明欲问津。
即事
汪廷桂（清代）

小坐背镫红，清光满院中。琴移青石案，酒注碧莲筒。

凉滴竹间露，香来花底风。松杉深□影，蛾月正当空。
周南仲正字挽诗
韩淲（宋代）

姑苏台下同杯酒，一旦相从情转亲。才屈自应无近用，时升谁不有通津。

避名苦节乾坤大，务道圆机岁月新。我亦推藏山涧曲，细思馀论忍沾巾。
过多福寺次王龟龄壁间韵
熊应亨（宋代）

七尺枯藤手自摩，閒过僧寺坐横坡。
花开曲径霜前密，云压层城雨后多。
田舍竹林分鹫岭，山城芦水漾鱼波。
禅床处处堆黄叶，独乘寒松不改柯。
九日登翰苑台
曾渊子（宋代）

翰苑台边拂旧题，岁华荏苒壮心违。
看萸喜得亲长健，对菊犹心令未归。
秋水一江鸥共瘦，云山千里雁初飞。
宦情有暇无风雨，把酒相酬此会稀。
初春书怀
陆游（宋代）

六十余年慕古人，即今方近葛天民。
见人各是元非恕，遇事皆安岂怨贫。
小圃鉏耰聊过日，扁舟烟雨尚关身。
出门未觉龙锺在，禹庙兰亭又见春。
又和南塘十首
刘克庄（宋代）

聚群雷乍喊，乘暗月初斜。
至黠穿怀袖，虽微具爪牙。
麈挥那肯去，扇障不能庶。
近水尤喧聒，殊妨赏藕花。
快哉亭朝暮寓目二首之一
贺铸（宋代）

夙起喜舒旷，径趋城上楼。
初阳动禾黍，积雨失汀洲。
水牯负鸲鹆，山枢悬栝蒌。
坐慙真隐子，物我两悠悠。
挽雷处士
刘宰（宋代）

别驾推前辈，当家得后昆。
零丁问防墓，高大复于门。
达观吾忘我，儒风子又孙。
闾阎耆旧尽，能复典刑存。
有怀新筠州扬秘监寄赠八绝兼桂隐茶
张镃（宋代）

诸子分镳不待鞭，愈怜肥犬满人前。
何须妙处趋庭说，心学乘閒尽底传。
三叹
元稹（唐代）

孤剑锋刃涩，犹能神彩生。有时雷雨过，暗吼阗阗声。

主人閟灵宝，畏作升天行。淬砺当阳铁，刻为干镆名。

远求鸊鹈莹，同用玉匣盛。颜色纵相类，利钝颇相倾。

雄为光电烻，雌但深泓澄。龙怒有奇变，青蛇终不惊。

仙凤翠皇死，葳蕤光彩低。非无鸳鸾侣，誓不同树栖。

飞驰岁云暮，感念雏在泥。顾影不自暖，寄尔蟠桃鸡。

驯养岂无愧，类族安得齐。愿言成羽翼，奋翅凌丹梯。

天骥失龙偶，三年常夜嘶。哀缘喷风断，渴且含霜啼。

长恐绝遗类，不复蹑云霓。非无駉駉者，鹤意不在鸡。

春来筋骨瘦，吊影心亦迷。自此渥洼种，应生浊水泥。
古樵
释绍昙（宋代）

七佛已前曾卖弄，分明一块烂枯柴。
老卢不解担当得，火种只今无地埋。
郊庙歌辞。德明兴圣庙乐章。登歌奠币
佚名（唐代）

四时有典，百事来祭。尊祖奉宗，严禋大帝。

礼先苍璧，奠币黝制。于斯万年，熙成帝系。
近陋室以斗升酿家妇谓予未饮不以见告昨夜偷
王洋（宋代）

斗米蒸炊入小罂，未应消息到比邻。
静思怀璧真成罪，恐是糟床夜滴声。
答稚春送瘗鹤铭
林亦之（宋代）

烹鱼蒙尺牍，瘗鹤有残碑。老去无他好，朝来惬所思。

幽怀增感激，妙处自倾攲。喜剧还生叹，如今爱者谁。
开东园路北至山脚因治路傍隙地杂植花草
陆游（宋代）

父子追随一笑倾，东园东畔路初成。
夹栽芳草如绳直，前出篱门似砥平。
春近野梅香欲动，雨余沟水细无声。
今朝有喜谁能识？不用人扶亦自行。
酬李达可
周弼（宋代）

归心终自遂，何必恋虚声。
转觉青衫恶，谁怜白发生。
扫花山石瘦，洗药野泉清。
应有忘机者，时来伴我行。
哭山友
杜荀鹤（唐代）

十载同栖庐岳云，寒烧枯叶夜论文。在生未识公卿面，

至死不论麋鹿群。从见蓬蒿丛坏屋，长忧雨雪透荒坟。

把君诗句高声读，想得天高也合闻。
题可山梅花岩
张炜（宋代）

高人深欲买山居，常办栽梅养鹤图。
喜有名园邻水月，不妨清鹤忆江湖。
羲之坦腹应相爱，和靖掀髯足自娱。
旦夕杖藜须践约，锦囊先束付奚奴。
銛老许相过不至炎约尧章访方又以事夺銛寄二
王炎（宋代）

南山藏雾豹，几欲访幽深。
诗到如相挽，盟寒尚可寻。
惠初从柳子，支遁会山阴。
此事今寥落，期公慰我公。
和陶停云赠芋岩五十初度四首 其四
王夫之（明代）

乔乔豫章，执彼斧柯。匪不日劳，许许维和。天期不假，物望实多。

蘧生知化，日益云何。
至汉滩访陈梗臣
曾丰（宋代）

雨速荷团碧，风催麦摆黄。
又容春回白，谁使我乾忙。
杖履谙同社，江山骇异乡。
醉谈平日事，岁久不无忘。
展二亲墓
邓云霄（明代）

酹酒荒阡草色殷，愁云苦雾结哀颜。痛将满掬风前泪，洒向他哀梦里山。

霜露渐看秋又老，松杉宁有鹤飞还。栖乌昨夜号寒月，不觉朝来鬓已斑。
疏山
曾巩（宋代）

一见云山病眼清，野僧勤动水边迎。
苍松翠竹东南道，乱石峰前踏月行。
送方德和大镛赴漕
王迈（宋代）

好风昨夜作秋天，吹送雏鵷上紫烟。
兹母整裘颜有喜，难兄提钵面相传。
策勋胄榜特余事，努力巍科真壮年。
真数重阳到端午，快聆三捷凯歌还。
水司陶君种桃柳成各有诗予和二首 其一
李梦阳（明代）

沿堤万万树，一插即成林。五柳陶公意，甘棠邵伯心。

许我听莺去，携壶就绿阴。
和江虞仲华山二绝·陈希夷无忧木
郑刚中（宋代）

世累都忘春复秋，婆娑槐木亦无忧。
不知千古云间梦，梦见山前虏马不。
邵息庵阅倚云吟草蒙赐佳章，次韵奉答
方仁渊（清代）

想著莼鲈便下叉，玉堂挥去谢京华。朱颜日丽宜春酒，乌帽风欹趁菊花。

读画高斋冰作鉴，衡文禁院眼无纱。仙家特健储多药，卫养何须百六加。
春野五首
宋庠（宋代）

衡荜负城开，春兼野色来。
烟扶霁日柳，雪恼故年梅。
波影鱼先动，林声鸟并催。
欣欣群意悦，病骨独邅回。
子规
刘克庄（宋代）

一声声劝人归去，啼血江南几树花。
我被微官拘束在，汝缘何事不归家。
满庭芳（寓向仲德宿云轩几两月归南艳、道中寄）
蔡楠（宋代）

手染橙芗，杯摇烛影，夜阑人意醺酣。故人惜别，却酒更清谈。只合相从老矣，知何事、还着征衫。流年晚，长途匹马，奔走亦何堪。

江潭。摇落后，云嘘绝壁，雪舞空岩。念行人归鬓，今已毵毵。往事真成梦里，十年恨、江北江南。休凝伫，霜风卷地，寒日又西衔。
河传 榆钱
陈维崧（清代）

荡漾。谁傍。轻如蝶翅，小于钱样。抛家离井若为怜。

凄然。江东落絮天。

年年苦被东君铸。啼鹃诉。贱卖韶光去。涨晴湖。剪春芜。

模糊。漫空下五铢。
司马迁墓
牟融（唐代）

落落长才负不羁，中原回首益堪悲。英雄此日谁能荐，

声价当堪众所推。一代高风留异国，百年遗迹剩残碑。

经过词客空惆怅，落日寒烟赋黍离。
金陵八景 其一 钟阜朝云
史谨（明代）

山形高立翠芙蓉，岩际晴云万朵封。起映朝阳成五色，化为霖雨锁千峰。

飞扬或乱松间鹤，舒卷长随洞底龙。欲访招提无处觅，数声惟听隔林钟。
渔父
方惟深（宋代）

一叶生涯逐浪流，悠悠生事共萍浮。
蓑披残雪湘江晚，钩拂红尘渭水秋。
买酒解衣杨柳岸，得鱼吹火获庐洲。
兴阑却返扁舟去，半掩柴门古渡头。
早秋集贤院即事（时为学士）
刘禹锡（唐代）

金数已三伏，火星正西流。树含秋露晓，阁倚碧天秋。

灰琯应新律，铜壶添夜筹。商飙从朔塞，爽气入神州。

蕙草香书殿，愧花点御沟。山明真色见，水静浊烟收。

早岁忝华省，再来成白头。幸依群玉府，末路尚瀛洲。
乙卯人日风雪同黼季山中早行送东涧先生葬兼示遵王
陆典（清代）

肠断梅花发故丛，空山赴哭及曈昽。百年身世悲风里，千古文章白雪中。

留谒不辞来孺子，起坟多愧葬扬雄。何人为琢寒山石，有道碑裁第二通。
金缕曲 见金绳武《评花仙馆词 题词》
鲍靓（清代）

列炬移莲烛。正一片、盈盈箫管，送归金屋。却扇新词才赋就，赢得个人如玉。

听琴韵、双声旋熟。丹桂香分蟾窟净，看风光、不似灵妃独。

舒靥粲，点眉渌。

蓟门漫把征程卜。恁多情、轻怜深惜，笑啼如昨。百幅蛮笺酬唱好，管领春风帘幕。

喜活色生香盈掬。蓦地昙花吹影散，恨鲰生、绝少红闺福。

消不尽，此中恶。
寄同年怀安曹守二首
袁说友（宋代）

我丈之贤今老成，题舆剖竹傍青城。
从容官事一时了，莫忘莼鲈秋日羹。
观修道路有作
陈繗（明代）

裂石崩山急急忙，县官脩路筑桥梁。一朝直起千人众，两道横开四丈长。

坑坎几时填得满，田园到处被侵伤。驰车骤马平平过，谁敢崎岖怨路旁。
夜愁曲
施肩吾（唐代）

歌者歌未绝，愁人愁转增。空把琅玕枝，强挑无心灯。
学圃吟
贡师泰（元代）

江边乞地学种蔬，周遭步量弓百馀。十日去耕十日锄，耕锄未毕仆已痡。

东家倩人不受呼，西家倩人纳官租。菜苗虫食且半枯，昨朝许有今朝无。

出门抱瓮空踌躇，南邻老圃笑我迂。共倚大树立须臾，手把一卷神农书。

口称此事焉可诬，治土贵熟壅贵腴。三犁两耜工力俱，燥湿得所避亢淤。

田不荦确坚已粗，深畦浅垄画成区。四分井字旁通渠，浏浏野水翻渴乌。

然后种艺皆荣敷，寒暑按节顺弗踰。风和日媚雨露濡，水菘山芥菠䔖菰。

韭黄薤白葱榝苏，绿葵青藿华靓姝。藻荇芹茆蘋蘩芜，瓜瓞茭藕苔笋蒲。

蔓菁芦菔连根株，牡丹芍药萼重趺。茄房豆荚悬瓠壶，紫姜红蓼郁雕胡。

玉延蹲鸱巧相扶，皮毛脱迸明月珠。长颈短脰腻理肤，冰浆雪液如凝酥。

翠鳞银甲虬髯须，魁首肥颜施丹朱。琅玕琥珀钩珊瑚，镵斸摘掇视密疏。

多盈筐箱少盈裾，削剥淹渍役膳奴。甘脆鲜微芗味殊，主奠翼翼宾于于。

熟可羹芼生可咀，适口绝胜羞仙厨。子欲学圃不早图，只今后时将何如。

列鼎肉食称鄙夫，炰脍日厌荤与鱼。请子置之勿次且，褒衣博带归尔儒。

吾计子食当晨晡，家园自足供所需。予嗤翁言亦何愚，翁实勤苦少暇娱。

白须黑面形瘠癯，暵即胼胝汗辘轳。涝即腰胫没垢污，矧兹恶苣与苦荼。

加以臭蒜杂秽荽，邪蒿浊苋兼滑榆。多食呕泄神志瘉，得失往往如瑕瑜。

西伯爱歜垂圣谟，大官专膳国以墟。曾晰嗜枣宣尼徒，亦有请学讥樊须。

孤竹采薇终饿殂，屈到好芰竟离居。元亮隐菊多令誉，诸葛元修名岂虚。

陶家齑瓮庾家菹，黄金不聘苏东湖。是非荣辱理不渝，世间万物皆乘除。

翁言固辨亦过谀，邻家有酒且共沽。醉酣仰面一长吁，忽见黄鹄翔天衢。
沁园春（送王侍郎帅三山）
葛长庚（宋代）

锦绣文章，圭璋闻望，碧落侍郎。昨履声渐近，星辰避次，竹符重昨，湖海生光。委羽天空，石桥水冷，每为众生时雨滂。君知否，是民心襦裤，吏胆冰霜。

少须召入鹓行。也不念无人荷紫囊。有本朝曾旦，移春手段，旧家羲献，补月心肠。此去三山，却登八座，已准金瓯姓氏香。还朝处，双凫作对，五马成行。
戒事魔十诗
李兼（唐代）

蚩蚩女妇太无知，吃菜何须自苦为。
料想阿童鞭背后，心中虽悔可能追。
采桑曲
赵孟坚（宋代）

桑椹紫来蚕务急，带晓采桑桑叶湿。
屋头绿暗勃姑啼，柱碍朝朝汗流出。
人家蚕老妇勤苦，银钏忙催隔窗雾。
方花古{傅左换土}衮香絮，院静帘垂明燕语，
沉注销来烟半缕。
次韵文老使君宗兄见赠近体佳什两篇仆与公别四十馀年一旦邂逅情著于辞 其一
张元干（宋代）

使君元自锦官来，百丈重寻滟滪回。化阅行年如伯玉，心成全滪过王骀。

把麾政尔人生贵，持橐终期间世才。莫问桃花今老矣，刘郎去后任渠栽。
喜晴
张九成（宋代）

今夕何清快，风光胜去年。
水南无宿霭，天末有孤烟。
老矣休荷橐，归欤挂锦鞯。
西湖多乐事，感慨旧山川。
春日王监察天宇过访留酌二首 其一
边贡（明代）

豸冠春访薜萝衣，晴日池台燕子飞。心为感时偏耿耿，话因谈旧转依依。

閒过别院题青竹，却望南山指翠微。欲问野夫栖隐处，九槐溪上一柴扉。
点绛唇
晏几道（宋代）

碧水东流，漫题凉叶津头寄。谢娘春意。临水颦双翠。

日日骊歌，空费行人泪。成何计。未如浓醉。闲掩红楼睡。
送舒征士考礼毕归四明
高启（明代）

寄语关门吏，休轻尚布衣。
叔孙聊应召，周党竟辞归。
赤日京城远，苍烟海树微。
送君还自叹，老却故山薇。
二月七日与群从游陈氏园 其一
吕本中（宋代）

平居羸病每相妨，今日寻春有底忙。何以至人常不出，看人冲雨度浮航。
九日怀舍弟
唐庚（宋代）

重阳陶令节，单阏贾生年。秋色苍梧外，衰颜紫菊前。

登高知地尽，引满觉天旋。去岁京城雨，茱萸对惠连。
赠田将军
王建（唐代）

初从学院别先生，便领偏师得战名。大小独当三百阵，

纵横只用五千兵。回残匹帛归天库，分好旌旗入禁营。

自执金吾长上直，蓬莱宫里夜巡更。
诗
刘桢（两汉）

和风从东来。玄云起西山。夜中发此气。明旦飞甘泉。
和陆子履鱼胶亦名阿胶可以羽箭又宜妇人贴花钿
刘攽（宋代）

汉家金缯抚绝域，远夷畏威亦怀德。南琛北珍不自惜，译官贾人多未识。

此胶出从辽水鱼，居人钓鱼取专车。秋风时节候可折，白羽铺缀随呵嘘。

赤车使者来穹庐，并鞶玉玦通函书。黄河之清那可俟，美人红袖应时须。

丈夫辛勤万里外，少妇深闺苦凝待。京兆眉怃传长安，翠钿彩饰令人爱。

凤凰得髓麟取角，将来续弦弦不觉。更嗟珍物空传名，欲倩张骞问方朔。
清明
韦骧（宋代）

去岁清明富水滨，今年旧里遘芳辰。风流萧洒殊前日，花木依稀似故人。

游览不宜辞烂熳，别离还复在逡巡。暂閒幸可频吟醉，春色当于我辈亲。
采樵行
冯山（宋代）

朝霞朦胧入林坞，零星背篝腰破斧。田家无田有门户，不免将身犯豺虎。

禽惊鹿寒木丁丁，一篝数枝千万声。严风裂肤催出日，入涧饮水饥肠鸣。

缝无尺布舂无粟，菜根扫叶燃难熟。留柴趁市将输官，一钱不救长饥寒。

年年采樵樵渐少，官家苗役无时了。
满化士与圆通大众出丐说偈送之
释正觉（宋代）

过门衲子上饶人，破我胡床默味真。
道活髑髅前有地，用冲赤肉上无尘。
盟心芦笋白鸥社，梦眼华枝蝴蝶春。
满著圆通无尽意，四衢处处主中宾。
送张惟贞少府之江阴
李中（五代）

相送烟汀畔，酒阑登小舟。离京梅雨歇，到邑早蝉秋。

俗必期康济，诗谁互唱酬。晚凉诸吏散，海月入虚楼。
行兴国宫前市中
董嗣杲（宋代）

聚落风物古，环住神仙麓。
鱼盐无多腥，蔬茹有馀馥。
彼此通有无，朝昏事樵牧。
罢市不待晚，饱听溪声熟。
扶携醉山醪，醉去观飞瀑。
斯人甘悠悠，其识不碌碌。
生来分已定，痛抚时光速。
容我寻梯媒，横溪结吟屋。
正月二十四夜，朱师古少卿招饮小楼看灯二首
杨万里（宋代）

光射琉璃贯水精，玉虹垂地照天明。
风流谁似朱夫子，解放元宵过後灯。
仲良见和再和谢焉四首
杨万里（宋代）

健论开仍阖，清规高更寒。
抗章胡未报，忧世可能宽。
收用今宁晚，飞骞尚会看。
自怜千虑短，所愿一枝安。
大中后进士语
佚名（唐代）

欲得命通，问瑝嵎都雍。
续龙爪石壁题句
孔从善（元代）

万里西风起马蹄，金戈回日塞云低。
未为豫让先亡赵，欲效田云独报齐。
怪石有痕龙已去，落花无主鸟空啼。
至今天与英雄恨，呜咽泉声下札溪。
洋州三十景 其二 书轩
鲜于侁（宋代）

朱门谢俗客，幽斋叙友人。澄澜鉴止水，高节看丛筠。
题画二首 其一 枯荷鹁鸽
程敏政（明代）

白苇枯荷两岸霜，水禽相恋水云乡。人间手足情何似，落日秋原引睇长。
苦旱二首
强至（宋代）

赤地关中带几州，浊泾清渭总如沟。
野农不省天时晚，犹祷閒神望有秋。
禅人写真求赞 其六十四
释正觉（宋代）

天童比丘，还相识不。白发寒岩雪，青瞳古涧秋。现身不堕类，分影也随流。

它日果能窥顶相，晴云似放去山头。
游沃洲山
陈东之（宋代）

我本名山人，屡作名山兴。
天台一住三十年，尽日扪萝陟云磴。
上揽四万八千太之高秋，参差明河两肩并。
下瞰三百六十度之朝暾，灭没飞烟八荒净。
或随仙气得丹床，双阙夜深看斗柄。
今年积雨天地晴，一策快作西南征。
沃洲最佳天姥胜，连山直下秋峥嵘。
竹萌修纤会稽箭，芝茎菌蠢商山英。
秋阳不碎空翠影，绝壑倒泻银河声。
山腰细路如丝直，三两渔樵行落日。
炊烟暝色小茅屋，松子秋声断崖石。
溪流饭屑胡麻香，土软春膏霜朮白。
送书松际有猿公，问酒磵阴多木客。
青冥楼阁仙人家，郁蓝流光泻晴碧。
霓旌队下鹤万群，绛节朝回云五色。
人间但有桃花源，桃花春香流水浑。
三生凡骨不得到，两耳夜半空听猿。
李白寻真不得返，支遁卜筑远费钱。
至今山灵护光怪，石萝山薜余秋妍。
陈郎故宅更深閟，鸡犬林塘隔尘世。
清秋著屐一登之，路僻夕阴门半閟。
盘陀石在长楠阴，脱略尘缨换秋意。
晴窗示我两山图，老眼摩挲观一二。
便挥健笔写我诗，惜哉赏音今绝稀。
谪仙一去五百载，人间山水无清辉。
旧时仙人白云唱，怪我白首归何时。
我生白首历浩劫，眼中亿万虫沙春梦非。
陈郎挽我十日住，掉头不顾自有南山期。
餐霞绝粒炼精魄，长生之学非荒嬉。
三千年前有宿约，来已不早归不迟。
长揖群仙谢儿辈，倒挟万里冥鸿飞。
子夜歌二首·其二
萧衍（南北朝）

朝日照绮窗，光风动纨罗。
巧笑蒨两犀，美目扬双蛾。
卫卿叔自青旸寄诗一卷以饮酒果核殽味烹茶斋
葛立方（宋代）

淮南空说枕中方，鬼物岂解为金黄。
虎龙自卫策最长，身阅寒暑无炎凉。
王母蟠桃端可尝，何必更值王卮娘。
日月跳丸那觉忙，口中自有芝朮香。
云装羽帔入仙乡，为公洗髓兼浣肠。
满江红
高观国（宋代）

击碎空明，沧浪晚、棹歌飞入。西山外、紫霞吹断，赤尘无迹。飞上冰轮凉世界，唤回天籁清肌骨。看骊珠、影堕冷光斜，蛟龙窟。

长啸外，纶巾侧。轻露下，纤絺湿。听洞箫声在，卧虹阴北。十万江妃留醉梦，二三沙鸟惊吟魄。任天河、落尽玉杯空，东方白。
重阳日独居洨水君俞出游杜曲惠诗酬以来韵
李复（宋代）

众人有钱竞沽酒，嗟我独醒坐搔首。
荒径蓬蒿深映门，茅舍三间傍疏柳。
南山奔腾呼欲来，云散山容一笑开。
何似齐山江上客，菊花须插满头回。
暮春杂咏八首 其八
曾协（宋代）

隔岸连平野，邻家背短城。海风无日息，楚水照人清。

有子能干禄，全家可代耕。饭馀无一事，更觉胜平生。
恭纪恩赐诗 其十五 赐御制朝泛舟于金海诗一轴
严嵩（明代）

锦轴瑶签捧御书，楼船秋日泛龙池。吾君不事横汾乐，为忆慈游转益悲。
与诸同僚偶会赋八题·邑署独鹤
苏颂（宋代）

常赋士衡云，兼怀惠连雪。
庭前闻清唳，天外见寒月。
舞爱素琴横，饥思朝露洁。
问尔谁为群，威凤在丹穴。
赠别饶云叟赴万州教官
邓深（宋代）

话别哦诗当酒瓯，竹萌成笋麦方秋。
数声春后呼风鸟，百丈朝来送浪舟。
已得通津好消息，何妨旧物小淹留。
到官应动乡关思，南浦西山若个优。
暇日饮酒辄用靖节先生韵积二十首 其六
俞德邻（宋代）

毁以是为非，誉以非为是。是非自有真，不在誉与毁。

誉尧复毁桀，两忘固佳耳。不见缯布纹，眼醉眩成绮。
故衣
汤懋统（清代）

检点衣衫敝箧存，十年相与历寒温。香尘惯惹春风陌，寒杵多敲落月村。

赠友未堪酬缟带，思亲每为染啼痕。贫居赖酒消岑寂，曾典青钱向市门。
长干曲
袁袠（明代）

停桡暗相语，妾在长干住。
郎亦秣陵人，便可同舟去。
上已呈严叟
葛天民（宋代）

时俗常谈已断霜，雨寒翻著絮衣裳。
花枝照眼堂堂去，茗碗关衣故故香。
杨柳稍传莺割据，茅茨敢望燕商量。
旧游莫诵兰亭语，自觉中年易感伤。
县斋十咏·小庭松
宁参（宋代）

挺质依雕槛，盘根似旧峰。
美材高并接，强榦直相容。
度夕寒声细，凌秋翠影重。
当轩何郁郁，应只待秦封。
次韵蜀人李施州芾端午
许月卿（宋代）

几日愁无雨，梦回闻雨声。
恰逢端午至，不觉和诗成。
惨淡疑天泪，滂沱吊屈生。
邦人云此日，阴感助阴兵。
喜雨五首 其二
刘克庄（宋代）

点点沃枯焦，声声伴寂寥。五更初听雨，千载后闻韶。
琐窗寒 姑苏闷雨
万廷仕（清代）

几阵凉风，萧萧瑟瑟，酿成秋雨。无情无绪，看不了窗前树。

湮茅檐，满地浮沤，伤心往事难为据。只庭花数朵，伴侬白昼，嫣然欲语。

延伫。云罅处。日脚射林端，前迷溆浦。雨丝细飏，离墨铜官何所。

且支吾，拭目摊书，午天如暮迷烟雾。想桂花，阴勒空山，目断青枫路。
十九日至都门次蛩仲至立春日见寄韵
项安世（宋代）

客子沙头饮饯时，美人溪上正题诗。
栗斋寒尽相思早，竹阁春闲拜赐迟。
别后著书逾汗马，闲中读易见灵龟。
何由洗砚成兄左，快斧麾天看一斯。
风吹沙
欧阳修（宋代）

北风吹沙千里黄，马行确荦悲摧藏。
当冬万物惨颜色，冰雪射日生光芒。
一年百日风尘道，安得朱颜长美好。
揽鞍鞭马行勿迟，酒熟花开二月时。
夏夜
陈与义（宋代）

远游万事裂，独立数峰青。
明月照山木，荒村饶夜萤。
翻翻云渡汉，历历水浮星。
遥舍灯已尽，幽人门未扃。
答河中梅龙图
刘敞（宋代）

龙池柳色锁春烟，故国风光此地偏。高下楼台浑浸水，往来车地自随船。

举杯醉舞时相属，倚瑟悲歌忽怆然。安敢为文敌金谷，误烦求友赋新篇。
西江月（即席次王华容韵）
张孝忠（宋代）

堂上簪缨交错，花间帘幕高张。与君一咏一飞觞。莫笑诗狂饮畅。

满路光风转蕙，吟边宫柳斜行。新词妙绝动宫墙。紫诰黄麻天上。
诗一首
郑刚中（宋代）

半区茅屋裹疏篱，无地容盆作小池。
祗有案头翻笔墨，老翁仿佛似童儿。
仲春望后二日与彭孔嘉章道华刘子威魏季朗张伯起张幼于舍弟敬美过袁鲁望遇雪探韵得先字
王世贞（明代）

袁安馆卧连三日，雷雨初晴雪可怜。欲出龙蛇惊暂后，未舒桃可眩争先。

十年空擅游梁席，此夕俱传倡郢篇。极目西山吾并老，拟将春事傍谁妍。
画眉铺
华镇（宋代）

湘楚穷愁地，何名得画眉。不因啼鸟目，应记剪灯诗。

逐客伤憔悴，征人困别离。风流京兆尹，宁复此飞驰。
颂古十八首
释师一（宋代）

拶透机先子欲酬，迅雷楫下汗如流。
踏翻船子水悠悠，直入千峰不转头。
顷创棋色之论邦衡深然之明日府中花会戏成二
周必大（宋代）

醉红政不妨文饮，呼白从来要助欢。
棋色应同三昧色，牡丹何似九秋丹。
端峰往还三首
赵蕃（宋代）

甚厌穷居陋，聊为佛界遨。
追随有逢掖，应对属方袍。
褊性便幽隐，畏途思避逃。
明当与山别，回首念尘劳。
怀妓 其四
刘禹锡（唐代）

三山不见海沈沈，岂有仙踪更可寻。青鸟去时云路断，姮娥归处月宫深。

纱窗遥想春相忆，书幌谁怜夜独吟。料得夜来天上镜，只应偏照两人心。
访程山人不遇
方弘静（明代）

避喧来谷口，爱此青松阴。
永日空山寂，幽蝉时自吟。
花源应未隔，萝径杳难寻。
稍觉尘襟豁，方知仙境深。
金缕曲
刘辰翁（宋代）

百年生名世；处前古当今之会，千万世开太平。某隃望门墙，状深赞颂；积忱依永，奏伎小词，上犯钧严，不胜悚恐庆抃之至。

晓殿龙光起。御香浓、新诗写就，云飞相第。一自骑箕承帝赉，千载君臣鱼水。端不负、当年弧矢。赤壁周郎神游处，料羞看、故垒斜阳里。今共看，更无比。

尊前若说平生事。叹长江、几番风浪，几人胆碎。数载太平丰年瑞。三百年间又几。想皇揆、初心应喜。渐近中秋团团月，算人间天上、俱清美。祝千岁，似甲子。
家信报仲子目疾已平用前韵
袁说友（宋代）

岘也平安久，书云传遽迟。
意宽千里远，归更一旬期。
眼过无非景，身閒足可诗。
江湖终欲老，鸥鸟已先知。
舟中二首
赵蕃（宋代）

频岁崎岖道路劳，江山妙处属吾曹。
欲将一笼盛归去，安得并州快剪刀。
乔职方将赴阙诏领河东转输再成长句送之
魏野（宋代）

河东控塞诏通儒，二十馀州系惨舒。
位列九天应自致，权除两地更谁如。
薦贤表想殷勤发，咏物诗应取次书。
不为龙钟头半白，好抛泉石从轩车。
劲草行
王冕（元代）

中原地古多劲草，节如箭竹花如稻。
白露洒叶珠离离，十月霜风吹不到。
萋萋不到王孙门，青青不盖谗佞坟。
游根直下土百尺，枯荣暗抱忠臣魂。
我问忠臣为何死，元是汉家不降士。
白骨沉埋战血深，翠光潋滟腥风起。
山南雨晴蝴蝶飞，山北雨冷麒麟悲。
寸心摇摇为谁道，道旁可许愁人知？
昨夜东风鸣羯鼓，髑髅起作摇头舞。
寸田尺宅且勿论，金马铜驼泪如雨。
得菊花绝黄
陈杰（宋代）

谁与凛秋料理悲，木樨香冷未格时。
直疑天上金茎露，全付篱格黄菊枝。
佳色足陪陶令醉，落英还慰屈原饥。
东风试问千红紫，曾有西风此段奇。
莫春吟
邵雍（宋代）

林下居常睡起迟，那堪车马近来稀。
春深昼永帘垂地，庭院无风花自飞。
残菊寄兼素
陈献章（明代）

徙槛编篱与护持，托根何谢九江时。数花寂寞元高品，一赏延缘有旧知。

把酒忽惊今日意，餐英谁吊古人悲。风霜未改微馨在，看到玄冬复几诗。
武冈向权叔家有陈魏祠堂合祀简斋鹤山惟两公
陈杰（宋代）

简斋以诗冠两都，鹤山以文擅江东。
兹溪僻在万山底，辽绝安江来两公。
或撞天关忤九虎，或走穷海随六龙。
畏途迂车一笑粲，远谪信杖双音跫。
谁其主者林下叟，又谁嗣之大雅翁。
诗题田家足浑朴，帖送石刻何舂容。
百年向氏两奇遇，千载江山真发蒙。
到今窗户有佳色，尚想林壑生清风。
恭惟人物一代几，伊洛既竭岷峨空。
艰虞各行天下半，名数况复参枢崇。
高吟大册照寰宇，如此过化良亦匆。
泥上指爪东西鸿，精神如水行地中。
偶然流落亦安计，牵合扒引惊盲聋。
二公德业吾岂敢，浅陋最识诗文工。
平生此两大家数，秤较力量江无同，
创闻合祀适有契，一瓣聊借歌词通。
伤春四首
张耒（宋代）

晓雨催春不惜花，乱红飘泊委泥沙。
伤心忆得年时事，白发风前只叹嗟。
寄颖叔
徐积（宋代）

南郭茶杯菊未香，西檐老柳觉疏黄。家无县令双凫舄，梦有仙人五色羊。

梅信易传来岭北，雁书难附过衡阳。定知远俗怀公义，若说威名背负芒。
宿山馆 其三
徐积（宋代）

烟萝断处初逢舍，云竹疏时忽见灯。崄磴未归樵坞叟，破庵已去诵经僧。

暗龙吟罢庭无月，寒狖啼来谷有冰。君看床头铁鳞甲，雨痕苔晕几千层。
秋夕怀
周密（宋代）

露草寒螀夜夜愁，病怀无语独惊秋。二千里外今宵月，谁倚西风十二楼。
晚过西湖
刘攽（宋代）

落日微雨好，浮云近水多。空濛乱林树，涵泳著星河。

赏极兴不尽，迹归心更过。犹须明月夜，濯足弄金波。
题陈迦陵填词图，为张养如作 其一 醉花阴
易顺鼎（清代）

洗罢疏桐补清课。问谁拥桃笙娇卧。笺待拂墨停磨。

着甚来由，娇把湘毫涴。且莫倚玉箫吹，怕惊得花边梦儿破。
道卫甥送酒
李石（宋代）

亲旁未敢酌贪泉，白发风灯喜惧年。
渠辈相夸玉蕊佩，我贫正欠杖头钱。
谢昌甫芋药 其二
韩淲（宋代）

八年置散荒墟境，数月无祠迫暮冬。芋药五斤谁馈我，甑尘无用叹溪舂。
寒具
苏轼（宋代）

纤手搓来玉数寻，碧油轻蘸嫩黄深。
夜来春睡浓于酒，压褊佳人缠臂金。
赋雪
虞俦（宋代）

风紧灵犀怯镇帷，晓来白尽远山眉。
石蹲错认盐形虎，地暖应知穴处狸。
色混江梅无眼目，润添陇麦有膏脂。
朱门酒肉嗟遗臭，蓝缕樵夫不掩肌。
豹
丁谓（宋代）

炳蔚西方美，群居即谷阴。
人文穷燮妙，将略取名深。
饰用千金直，韬藏七日心。
会当窥落落，莫向管中寻。
雨后春游
黄公度（宋代）

鸣鸠乳燕报新晴，更被提壶苦劝人。
万点桃花落红雨，十分蕉叶负青春。
醉乡归去疑无路，诗笔拈来似有神。
莫惜千金买一笑，馀年乐事更关身。
金山独秀峰
王汉（宋代）

千古压嶙峋，标奇世绝伦。形从天赋授，名自我推论。

众岳犹前席，群峰合望尘。不知居海郡，知己是何人。
马诗二十三首·其八
李贺（唐代）

赤兔无人用，当须吕布骑。
吾闻果下马，羁策任蛮儿。
辞酒
贺铸（宋代）

鲁酒一樽薄，吾愁万斛多。
尘埃斩马剑，涕泗饭牛歌。
髀肉生如许，颠毛黑几何。
功名可复道，身世两蹉跎。
赠黄肇三首 其三
郑善夫（明代）

上林未揖让，广莫进疠瘴。大江不可踰，坡陁莽翻荡。

入门报所亲，何以慰惆怅。庭萱蕤有永，塞雁宛相望。
晋之太博同舍常怆六世外祖郑氏苗裔中绝曩访得丘墓所在岁时享祀不辍乡里化之因有诗纪其事谋弇属和云
刘弇（宋代）

绸缪霜露他时感，零落昆云几叶孙。原上有封吞马鬣，道边无石认羊蹲。

黄粱暗换尘劳世，白草重归血食魂。未论纷纷悲往逝，的应凛凛愧生存。
使还湘水
张九龄（唐代）

归舟宛何处，正值楚江平。夕逗烟村宿，朝缘浦树行。

于役已弥岁，言旋今惬情。乡郊尚千里，流目夏云生。
拟古六首上鲜于大夫子骏其三庭前有奇树
晁补之（宋代）

庭前有奇树，好鸟鸣喈喈。
朱荣被紫萼，采掇以忘怀。
弃置而不省，秋风凄以摧。
不惜朝华暮，君行殊未来。
西江月
郭应祥（宋代）

锁棘方当拔士，挥毫正好＿文。词源三峡笔千军。尽出平生素蕴。

天府伫登名姓，夜窗不负辛勤。直须平步上青云。始信文章有准。
送泐潭化士 其三
释慧空（宋代）

瞎驴无足尾过头，蹴踏乾坤势未休。大寂马驹追莫及，沩山水牯岂同流。
三君子行
符锡（明代）

缊袍在众吾不耻，鳌峰特立有如此。衣冠奕叶趾前美，作人闽郡由兹始。

玉□对酒高谈起，少年豪气今犹是。前人峨豸照都市，泾县重看树桃李。

三峰一试魁多士，壮志髫龄簿剌史。荆门捧檄为亲喜，远范苏湖尚谁拟。

诛茅缚屋颖江水，老狂自分长巳矣。班行滥列适然尔，何幸尚友三君子。

骑驴过我室更迩，倾倒花前能复几。去住加餐各珍重，明日怀人千万里。
都门晤梁非馨别十七年矣今昔之感情见乎诗 其一
陈邦彦（明代）

绣错河山忽半分，却从相见惜离群。旅獒底贡知何日，青犊纵横尚报闻。

列剡只今推国士，先鞭应许勒殊勋。故人亦有新亭泪，弱羽无因致五云。
秋霁
姜特立（宋代）

清秋初过雨，湿叶闪晴晖。
数册文书静，一庭人事稀。
偈颂二十二首
释妙伦（宋代）

西风一阵恶，北林平地摧。
晓猿夜鹤，惊怨空徘徊。
哀哉哀哉，戒光犹自照高台。
百字令
陆恒（清代）

空阶一夕，滴芭蕉、秋心难展。檐铁丁丁，摇曳处、蓦地愁添宛转。

秋木凄凄，秋花寂寂，秋意都零乱。捲帘人瘦，年华容易暗换。

已入急管繁弦，不堪重证，裂破冰丝软。万斛真珠抛作泪，待把潇湘填满。

压屋云沉，偎篱菊淡，冷落闲庭院。为谁听遍，空馀霜鬓搔短。
岳阳晚兴（四首）
叶子奇（明代）

落日秋天鸿雁，长洲烟水蒹葭。
沅澧尚留兰芷，武陵难觅桃花。
鹧鸪天
倪稱（宋代）

拟看今宵璧月秋。浮云却妒素光流。天公肯放冰轮出，我辈宁辞大白浮。

穿翠密，极遨游。人间那得此深幽。金波若到清尊里，下笔联篇未肯休。
雪後龟堂独坐
陆游（宋代）

闭门屋漏不可居，出门雪泥深尺余。
兴阑已回剡溪棹，路滑罢借东家驴。
竹窗兀兀无与语，浇愁赖有酒一壶。
眼花耳热睡至夜，吹火起读残编书。
送贺秘监归会稽诗
康珽（唐代）

解绶申知足，归元道益真。离章垂睿作，祖帐别群臣。

紫禁辞明主，青溪访羽人。赏延忠孝著，荣耀故乡春。
句
方恬（宋代）

长驱笔阵浑无碍，扫尽春蚕食叶声。
微波荡晴墩，倒影动悬壁。
翠微山居诗 其二十二
释冲邈（宋代）

任性随缘一比丘，一生无喜亦无忧。白云纵听飞来去，但得青山在即休。
夏日览物思古人三首·陶潜
韩维（宋代）

众鸟依嘉树，想像先生居。
日哦高简篇，浊酒自为娱。
世事不挂口，方且爱吾庐。
题风雨楼
顾逢（宋代）

湖上晴看好，雨中犹更奇。
无穷凭槛趣，正是卷帘时。
鸥鹭飞相失，山林晚不知。
烟云多变态，难画亦难诗。
寄李都护
鲍溶（唐代）

去年河上送行人，万里弓旌一武臣。

闻道玉关烽火灭，犬戎知有外家亲。
夏日六言
陆游（宋代）

醉面贪承夕露，钓竿喜近秋风。
借问孤舟何处，深入芙蕖浦中。
走笔酬黎德夫
释绍嵩（宋代）

索寞门长掩，图书是旧贫。
无因从发药，有命懒谋身。
寥落悲前事，英雄叹后尘。
裁诗托幽思，幽思忽相亲。
永平郡楼作
李文田（清代）

渔阳东郡古藩屏，城阙岧峣锁渤溟。岚气宵深连海白，烧痕春暖入关青。

天临碣石星分尾，地接巫闾屋建瓴。且喜兴中烽火静，麦畴残雪润郊坰。
古懊恼歌六首 其二
严羽（宋代）

君子如白日，愿得垂末光。妾身如萤火，安能久照郎。
偈倾一百六十九首
释智朋（宋代）

归源性无二，方便有多门。
棒如雨点，喝似雷奔。
衲僧门下，无著这破草鞋处，
经律纶文向什么科中收。移高就下，
有个商量。白昼长，
松风凉。
送梅挚廷评宰上元
宋祁（宋代）

子虚诵入汉皇帷，给笔当年掞藻奇。
赐罢春袍兼彩服。对馀崑玉照林枝。
即时酒所歌骊阕，几日江南瑞雉随。
建业清溪无尽曲，为赓妍唱绕遗词。
杂咏一百首·缇萦
刘克庄（宋代）

天子览书悲，肉刑无复施。
不惟嘉烈女，亦自活神医。
句 其二十一
晁迥（宋代）

心如莲花不著水，身似翔鸿不可笼。
秋夜寄外
刘若蕙（清代）

一片长安月，清光两地盈。
悬知千里客，不尽故乡情。
窗竹写秋影，村砧捣夜声。
空闺愁不寐，自语对灯檠。
再答元父
仇远（元代）

騕褭龙媒去未还，独骑款段客长安。
青黄谁采沟中断，黑白当从局外看。
尊俎风流陈日月，山林人物古衣冠。
桂花满袖王孙远，空倚天风十二阑。
万年赠乡僧贲老 其一
王十朋（宋代）

梦魂惊断石桥边，身带烟霞入万年。宾主相逢意良厚，永嘉缝掖永嘉禅。
次韵毛君将归
苏辙（宋代）

疏傅思归不待时，孟轲出昼苦行迟。
新诗尚许留章句，故事谁从问典彝。
金马尚应堪避世，石泉未信可忘饥。
不才似我真当去，零落衡茅隔雍岐。
奉答茂衡惠纸长句
黄庭坚（宋代）

阳山老藤截玉肪，乌田翠竹避寒光。
罗侯包赠室生白，明于机上之流黄。
愧无征南虿尾手，为写黄门急就章。
罗侯相见无杂语，苦问沩山有无句。
春草肥牛脱鼻绳，菰蒲野鸭还飞去。
故将藤面乞伽陀，愿草惊蛇起风雨。
长诗脱纸落秋河，要知溪工下手处。
却将冰幅展似君，震旦花开第一祖。
雨夜醉归
林旭（清代）

桃蹊无语叶如帷，淞水东流剪不归。时世画眉将半额，春寒呵不不成围。

雨声月色和同好，马足灯光一并飞。只合腾腾随俗去，休论西子与南威。
次韵自武冈趋东安道中
释德洪（宋代）

枕孤衾冷月空斜，卧看青灯自委花。逸想醉翁非梦语，酒醒能道客思家。
黄虚谷以唐体五言一首别次韵饯其归
陈著（宋代）

我欲话时穷，非翁谁与从。
老来有两健，春到得相逢。
潮水明朝橹，云山后夜钟。
相思无尽处，樽酒几时重。
宿鱼梁驿五鼓起行有感
陆游（宋代）

少时谈舌坐生风，管葛奇才自许同。
闭户著书千古计，变名学许十年功。
酒起顿觉狂堪笑，睡醒才知梦本空。
它日故人能忆我，葛僊矶畔觅渔翁。
春日杂兴 其五
释道潜（宋代）

去岁春风上苑行，烂窥红紫厌平生。而今眼底无姚魏，浪蕊浮花懒问名。
别耿都尉
高适（唐代）

四十能学剑，时人无此心。如何耿夫子，感激投知音。

翩翩白马来，二月青草深。别易小千里，兴酣倾百金。
蝶
张方平（宋代）

迟景融融暖气浮，中园曲密小庭幽。春风故引颠狂甚，芳树相庭烂漫游。

不分风流输楚女，懒将身世问庄周。有时潜见多情处，每遇王孙尽日留。
梅川莫令君拉苍山诸葛亮诗友用予松风首句为
利登（宋代）

此行为山来，至此事已非。
云火四地动，御风谁与期。
剥床渐及肤，欲去迷所之。
苍黄走涧谷，胜游翻在斯。
石梯盘七折，顿豁万里奇。
拥岩千修篁，中著守泉飞。
天壤有此景，惜我前不知。
逃难乃邂逅，自愧还自悲。
山见送万古，开闢知谁知为。
亦有如我徒，慷慨来登兹。
罹难本因此，不悔仍攀窥。
天亦无如顽，更供爱日晖。
平生江海眼，此志良未痴。
忽忆家山远，寒马鸣相依。
母子各一方，而皆窘贼围。
欲归莽无从，痛毒沾我衣。
潇湘图
张元干（宋代）

落日孤烟过洞庭，黄陵祠畔白苹汀。
欲知万里苍梧眼，泪尽君山一点青。
如梦令·尘拂玉台鸾镜
冯延巳（五代）

尘拂玉台鸾镜，凤髻不堪重整。绡帐泣流苏，愁掩玉屏人静。多病，多病，自是行云无定。
和赵周锡咏魏南伯家葱茶韵
袁说友（宋代）

武夷十月尝先春，风生两腋撩诗人。
玉尘一缕轻且纯，不与凡味争比邻。
铛中碧玉涛涌银，七碗不厌烹啜频。
书窗假寐熟欠伸，重煎倍觉滋味匀。
吾乡此茗孰与伦，谁家却说江茶珍。
剥葱细切夸珠蠙，泛瓯更骋如铺璘。
不知珉玉难并陈，从来居上嗟积薪。
魏君胡为白头新，怀兄讵可论不均。
我虽曾沃齿下龈，不敢溢美忘乡津。
方圭圆璧当春晨，请君反本毋予嗔。
丙申岁朝
杨万里（宋代）

椒盘又颂一年初，多拜犹欣未要扶。
山色长供青蒻笠，春光不要白髭须。
仙家风土闲中是，岁後莺花较早无。
人事驰驱不须叹，倦来添得睡工夫。
句 其二
蒲宗孟（宋代）

圣名不敢居，民誉日益美。
送夔州班使君
皇甫冉（唐代）

晚日照楼边，三军拜峡前。
白云随浪散，青壁与山连。
万岭岷峨雪，千家橘柚川。
还如赴河内，天上去经年。
遣兴五首 其三
范浚（宋代）

我逢刘颍川，竟夕不向枕。馀人偶对面，白昼辄欲寝。

生来不耐俗，敢妄作题品。犹嫌太分明，客至姑与饮。
月夜登王屋仙坛
顾非熊（唐代）

月临峰顶坛，气爽觉天宽。身去银河近，衣沾玉露寒。

云中日已赤，山外夜初残。即此是仙境，惟愁再上难。
和胡文友冷齐口号四首
熊瑞（宋代）

一声暮笛穿云裂，数点昏鸦破雨飞，
惆怅满颠丝样白，倚门竚立望谁归。
春雪和谭知县韵酬北枝
刘黻（宋代）

雪到南边不论春，倚阑万象纵横陈。
糢糊世界山川老，轩豁人心宇宙新。
镜沼窥鸾应眩眼，蓝关拥马最伤神。
功名悟到空花处，输与当年高卧人。
予近卜居孤山之下友人元敏以四绝见嘲遂依韵
释智圆（宋代）

虚堂入夏讲残经，不击钟声击鼓声。
林下唯君问幽趣，纪阳仪式近方成。
忆王孙（秋闺）
仲并（宋代）

庭梧叶密未惊秋。风雨潇潇特地愁。愁绪如丝无尽头。思悠悠。怅望王孙空倚楼。
再游西郊渡
韦应物（唐代）

水曲一追游，游人重怀恋。婵娟昨夜月，还向波中见。

惊禽栖不定，流芳寒未遍。携手更何时，伫看花似霰。
病起寄二林
舒岳祥（宋代）

心地缅然平，乔林夏气清。
炎风疏鸟毳，凉雨滴蝉声。
输翠专攻守，弓函誓死生。
吟成与谁寄，二子在鄞城。
绝句
邓允端（宋代）

楚岸卸轻帆，停舟曲江曲。
日暮塞鸿归，春水平桥绿。
送弟东归
吴融（唐代）

偶持麟笔侍金闺，梦想三年在故溪。祖竹定欺檐雪折，

稚杉应拂栋云齐。谩劳筋力趋丹凤，可有文词咏碧鸡。

此别更无闲事嘱，北山高处谢猿啼。
黄茶陵死寇吴荆溪作碑祭文云斥彼懦夫提此英
陈杰（宋代）

十年三令尹，王事厄还期。
只为生人重，非贪死节奇。
冷云回雁处，妖雨泣鹃时。
提得英魂在，邦侯一片碑。
秋兴十首 其一
邓云霄（明代）

移尊磐石坐莓苔，暗觉秋声竹里来。大泽烟消宾雁度，空山木落断猿哀。

衣沾玉露纤罗换，帘卷金风爽气开。渐喜迎凉苏病骨，莫惊摇落咏悲哉。
登金陵报恩塔
贺炳（清代）

去国山河在，登高入望新。只今烟树色，无复旧时春。
和人木犀
虞俦（宋代）

月娥一笑抵千金，玉粟枝头点缀深。
莫怪谪仙犹未赏，却因犬缀喜相寻。
溥溥白露新秋色，楚楚黄裳翠雨襟。
高兴已辜红袖饮，何心相伴白头吟。
次韵雪
沈与求（宋代）

紫箫吹断玉梅魂，梦入江南几处村。半夜落英飞不定，旋添清绝到柴门。
双髻峰
黄畿（明代）

绿云双绾似仙妆，山下梅花相映香。笙鹤不归春寂寞，碧溪流水过罗阳。
姑孰官舍
许浑（唐代）

草生官舍似闲居，雪照南窗满素书。贫后始知为吏拙，病来还喜识人疏。

青云岂有窥梁燕，浊水应无避钓鱼。不待秋风便归去，紫阳山下是吾庐。
汴泗交流赠张仆射（建封）
韩愈（唐代）

汴泗交流郡城角，筑场十步平如削。短垣三面缭逶迤，

击鼓腾腾树赤旗。新秋朝凉未见日，公早结束来何为。

分曹决胜约前定，百马攒蹄近相映。球惊杖奋合且离，

红牛缨绂黄金羁。侧身转臂著马腹，霹雳应手神珠驰。

超遥散漫两闲暇，挥霍纷纭争变化。发难得巧意气粗，

欢声四合壮士呼。此诚习战非为剧，岂若安坐行良图。

当今忠臣不可得，公马莫走须杀贼。
自戏三绝句。心重答身
白居易（唐代）

因我疏慵休罢早，遣君安乐岁时多。

世间老苦人何限，不放君闲奈我何。
同张将蓟门观灯
孟浩然（唐代）

异俗非乡俗，新年改故年。
蓟门看火树，疑是烛龙燃。
代曲江老人百韵（年十六时作）
元稹（唐代）

何事花前泣，曾逢旧日春。先皇初在镐，贱子正游秦。

拨乱干戈后，经文礼乐辰。徽章悬象魏，貔虎画骐驎。

光武休言战，唐尧念睦姻。琳琅铺柱础，葛藟茂河漘.

尚齿惇耆艾，搜材拔积薪。裴王持藻镜，姚宋斡陶钧。

内史称张敞，苍生借寇恂。名卿唯讲德，命士耻忧贫。

杞梓无遗用，刍荛不忘询。悬金收逸骥，鼓瑟荐嘉宾。

羽翼皆随凤，圭璋肯杂珉。班行容济济，文质道彬彬。

百度依皇极，千门辟紫宸。措刑非苟简，稽古蹈因循。

书谬偏求伏，诗亡远听申。雄推三虎贾，群擢八龙荀。

海外恩方洽，寰中教不泯。儒林精阃奥，流品重清淳。

天净三光丽，时和四序均。卑官休力役，蠲赋免艰辛。

蛮貊同车轨，乡原尽里仁。帝途高荡荡，风俗厚誾誾.

暇日耕耘足，丰年雨露频。戍烟生不见，村竖老犹纯。

耒耜勤千亩，牲牢奉六禋。南郊礼天地，东野辟原匀。

校猎求初吉，先农卜上寅。万方来合杂，五色瑞轮囷。

池籞呈朱雁，坛场得白麟。酹金光照耀，奠璧彩璘玢。

掉荡云门发，蹁跹鹭羽振。集灵撞玉磬，和鼓奏金錞.

建簴崇牙盛，衔钟兽目嗔。总干形屹崒，戛敔背嶙峋。

文物千官会，夷音九部陈。鱼龙华外戏，歌舞洛中嫔。

佳节修酺礼，非时宴侍臣。梨园明月夜，花萼艳阳晨。

李杜诗篇敌，苏张笔力匀。乐章轻鲍照，碑板笑颜竣。

泰狱陪封禅，汾阴颂鬼神。星移逐西顾，风暖助东巡。

浴德留汤谷，蒐畋过渭滨。沸天雷殷殷，匝地毂辚辚。

沃土心逾炽，豪家礼渐湮。老农羞荷锸，贪贾学垂绅。

曲艺争工巧，雕机变组紃.青凫连不解，红粟朽相因。

山泽长孳货，梯航竞献珍。翠毛开越巂，龙眼弊瓯闽。

玉馔薪燃蜡，椒房烛用银。铜山供横赐，金屋贮宜颦。

班女恩移赵，思王赋感甄。辉光随顾步，生死属摇唇。

世族功勋久，王姬宠爱亲。街衢连甲第，冠盖拥朱轮。

大道垂珠箔，当垆踏锦茵。轩车隘南陌，钟磬满西邻。

出入张公子，骄奢石季伦。鸡场潜介羽，马埒并扬尘。

韬袖夸狐腋，弓弦尚鹿fc.紫绦牵白犬，绣bi被花駰。

箭倒南山虎，鹰擒东郭su.翻身迎过雁，劈肘取回鹑。

竟蓄朱公产，争藏邴氏缗。桥桃矜马鹜，倚顿数牛犉。

齑斗冬中韭，羹怜远处莼。万钱才下箸，五酘未称醇。

曲水闲销日，倡楼醉度旬。探丸依郭解，投辖伴陈遵。

共谓长之泰，那知遽构屯。奸心兴桀黠，凶丑比顽嚚。

斗柄侵妖彗，天泉化逆鳞。背恩欺乃祖，连祸及吾民。

猰貐当前路，鲸鲵得要津。王师才业业，暴卒已sJ々。

杂虏同谋夏，宗周暂去豳。陵园深暮景，霜露下秋旻.

凤阙悲巢鵩，鹓行乱野麏。华林荒茂草，寒竹碎贞筠。

村落空垣坏，城隍旧井堙。破船沉古渡，战鬼聚阴磷。

振臂谁相应，攒眉独不伸。毁容怀赤绂，混迹戴黄巾。

木梗随波荡，桃源斅隐沦。弟兄书信断，鸥鹭往来驯。

忽遇山光澈，遥瞻海气真。秘图推废主，后圣合经纶。

野杏浑休植，幽兰不复纫。但惊心愤愤，谁恋水粼粼。

尽室杂深洞，轻桡荡小fq.殷勤题白石，怅望出青蘋.

梦寐平生在，经过处所新。阮郎迷里巷，辽鹤记城闉。

虚过休明代，旋为朽病身。劳生常矻矻，语旧苦谆谆。

晚岁多衰柳，先秋愧大椿。眼前年少客，无复昔时人。
九日过圆觉庵值蓼洲叔出示登高诗次韵
夏宗沂（清代）

正拟留题护碧纱，寺僧传迓李邕车。苍茫怀古归诗卷，老大悲邕对菊花。

断壑有云多挟雨，废陵无树不啼鸦。登临惯作伤心语，万里愁空掩月华。
从叔君冕见访山间自云平生躬耕钓无求于人中有至乐令某作诗写其萧散之状为赋此篇
王庭圭（宋代）

青鞋布袜绿蓑衣，满目秋江白鸟飞。小楫扁舟乘兴出，斜风细雨钓鱼归。

有间茅屋临苍巘，寻个樵夫上翠微。闲趁牧童吹短笛，倒骑牛背入柴扉。
和杨学古先生东阁趺坐韵四首 其二
李东阳（明代）

金马门深入禁途，红尘无地著高趺。仙人露下秋茎白，太乙灯来夜影孤。

礼乐百年周制作，文章一代汉规模。休劳钜笔称燕许，谁似张公可配苏。
荔枝送郭圆机戏作
晁说之（宋代）

祸根妃子尝珍嗜，今日何须有荔枝。
玉树後庭那结实，也能亡国更堪悲。
又二首
吕祖谦（宋代）

平生丈人行，每语尽箴规。
问字扬雄宅，谈经董相帷。
壶觞陪胜践，杖屦及深期。
谁料南归日，坟前宿草衰。
次韵志归十首
方回（元代）

添竹复添花，清阴一倍加。
病身思灼艾，暑节近浮瓜。
晚景今如许，初心岂有他。
甘贫仍守拙，肯羡五侯家。
苏州府学生凌霄汉
海瑞（明代）

生平正气肃朝端，胸次忠清世所难。忠似赤葵倾烈日，清如秋水挽狂澜。

时多俊乂无尸谏，人有萋菲幸骨寒。千古芳名光史笔，应留精爽照长安。
古剑行
韦应物（唐代）

千年土中两刃铁，土蚀不入金星灭。沉沉青脊鳞甲满，

蛟龙无足蛇尾断，忽欲飞动中有灵。豪士得之敌国宝，

仇家举意半夜鸣。小儿女子不可近，龙蛇变化此中隐。

夏云奔走雷阗阗，恐成霹雳飞上天。
和陶杂诗十一首
苏轼（宋代）

斜日照孤隙，始知空有尘。
微风动众窍，谁信我忘身。
一笑问儿子，与汝定何亲。
从我来海南，幽绝无四邻。
耿耿如缺月，独与长庚晨。
此道固应尔，不当怨尤人。
抛球曲
李慎言（宋代）

隋家宫殿锁清秋，曾见婵娟飏绣球。
金钥玉箫俱寂寂，一天明月照高楼。
集曲水台
刘敞（宋代）

羽觞泛中流，坐傍修竹里。右军期不来，白鸥自飞起。
挽陈潮州伯霆
刘克庄（宋代）

当年舍选最居优，上到青云亦白头。
律赋数篇天下诵，遗书几卷馆中留。
入游太乙曾临地，出牧昌黎所典州。
耆旧凋零今欲尽，伤心笳吹掩新丘。
醉后
王绩（唐代）

阮籍醒时少，陶潜醉日多。
百年何足度，乘兴且长歌。
红梅次韵二首 其二
徐炳（清代）

亭亭绛雪倚东风，杏苑春回路未通。人在罗浮山下住，满天丝雨渲轻红。
观音赞 其一
释法薰（宋代）

入正定，作正观。众生受苦，我心何安。随类现身无处觅，天风卷海夜涛寒。
喜晴
吴芾（宋代）

始喜晴天照眼明，忽惊风雨报秋声。天公也念悲秋客，还扫群阴作晚晴。
送实上人还东林时余亦买舟东下四首 其三
释德洪（宋代）

说尽庐山胜处，寂然相对无言。东崦峰头月出，依约如闻白猿。
追和柳子厚二诗 其一 读书
谢薖（宋代）

吾生后渊明，颇亦念黄虞。要知千载外，所学非殊涂。

兀坐对圣贤，抚卷一长吁。彼智自明哲，惟狂益昏逾。

一源同滥觞，派别乃差殊。我观载籍中，世事何所无。

痴人不识古，谓与古人俱。相望何遥遥，清都视积苏。

咄此不可献，讽诵聊相愉。嗟哉子柳子，文章盖群儒。

速进自贻戚，南冠成絷拘。天孙不与巧，溪神亦为愚。

读书虽满腹，何曾救饥劬。乃知伾文辈，要路难齐驱。
野居池上看月
姚系（唐代）

悠然云间月，复此照池塘。泫露苍茫湿，沉波澹滟光。

应门当未曙，歌吹满昭阳。远近徒伤目，清辉霭自长。
蓦山溪（和曹元宠赋梅韵）
赵长卿（宋代）

玉妃整佩，绛节参差御。一笑唤春回，正江南、天寒岁暮。孤标独立，占断世间香，云屋冷，雪篱深，长记西湖路。

人间尘土，不是留花处。羌管一声催，碎琼瑶、纷纷似雨。枝头著子，聊与世调羹，功就后，盍归休，还记来时不。
书江氏芝草记后
徐积（宋代）

天门嶪嶪，洞达通彻。地虽幽阴，明白昭晰。有来即应，无往弗答。

或旋其日，或逾厥月。或降吉祥，或出妖孽。或生美好，或产丑缺。

或使合并，或令分裂。凡皆若此，其故可说。人之所喜，神则欢悦。

和气流畅，精粹凝结。草木受之，形类孤绝。其无所苟，而不徒设。

爰有江氏，世载其德。子子孙孙，能敬勿失。其叔有令，如出诸意。

戮力同心，道路相继。二十六丧，收敛聚会。在圉之北，同日俱痤。

乃有二物，以彰厥美。其一维何，是曰灵芝。如盖上设，如杠下持。

其色黄紫，其光陆离。其肉坚厚，弗柯弗衰。

其二维何，是曰连理。巨干修枝，贯通骨髓。物不可间，人不得披。

以类考之，不必异本。其奇若此，其吉勿问。其恍其惚，其惚其恍。

必寓诸物，以来神贶。维神之贶，如冈如陵。有德者胜，德虽可胜。

其心兢兢，则亦可承。维神之贶，必以其类。或大其家，或大其世。

敬之戒之，永终厥义。